Legal Document

Category: 36

Text:
75. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΙΚΑΙΟΣΥΝΗΣ Αριθ. 1044290/3454/Α0009 της 18 Ιουν.-26 Ιουλ. 1990 (ΦΕΚ Β΄ 485) Καθορισμός του τύπου και του περιεχομένου της απόδειξης προείσπραξης Δικηγορικών αμοιβών από Δικηγορικούς Συλλόγους της χώρας και του ενημερωτικού δελτίου για μεταβίβαση ακινήτου από επαχθή και χαριστική αιτία καθώς και της διαδικασίας υποβολής και αξιοποιήσεως των στοιχείων αυτών. Έχοντας υπόψη: 1.Τις διατάξεις των παρ. 1, 8 και 14 του άρθρ. 8 του Νόμ. 1882/1990 «περί μέτρων για την περιστολή της φοροδιαφυγής, διαρρυθμίσεων στην άμεση και έμμεση φορολογία και άλλων διατάξεων». 2.Την ανάγκη καθορισμού της διαδικασίας για την καλύτερη εφαρμογή των παραπάνω διατάξεων, αποφασίζουμε: 1.Καθορίζουμε τον τύπο και το περιεχόμενο των αποδείξεων προείσπραξης Δικηγορικών αμοιβών από τους Δικηγορικούς Συλλόγους της χώρας για παράσταση των Δικηγόρων στα Δικαστήρια και στη σύνταξη των συμβολαίων καθώς και την διαδικασία υποβολής και αξιοποιήσεως τούτων στο Υπουργείο Οικονομικών ως ακολούθως: α)Οι Δικηγορικοί Σύλλογοι, στις περιπτώσεις που προβλέπεται από τις διατάξεις του Κώδικα Δικηγόρων προείσπραξης της αμοιβής των Δικηγόρων για παράσταση ενώπιον των Δικαστηρίων ή κατά την σύνταξη συμβολαίων, υποχρεούνται να εκδίδουν την απόδειξη προείσπραξης των αμοιβών όπως έχει σήμερα το έντυπο σε τέσσερα αντίτυπα, χωρίς να απαιτείται θεώρηση από την Δημόσια Οικονομική Υπηρεσία (Δ.Ο.Υ.). Το πρώτο αντίτυπο θα παραδίδεται στον καταβάλλοντα την αμοιβή, το δεύτερο και το τρίτο θα επισυνάπτονται στο σχετικό δικόγραφο ή θα παραδίδονται στον συμβολαιογράφο, κατά περίπτωση, και το τέταρτο θα παραμένει στο στέλεχος. Σελ.136,26(β) Τεύχος 1197-Σελ. 32 β)Στην απόδειξη προείσπραξης των δικηγορικών αμοιβών θα αναγράφεται ο τίτλος του Δικηγορικού Συλλόγου, το ονοματεπώνυμο του πελάτη που κατέβαλε ή θα καταβάλει την αμοιβή, το ονοματεπώνυμο του δικαιούχου δικηγόρου, ο αριθμός του φορολογικού μητρώου του Δικηγόρου, το ποσό της αμοιβής και η ημερομηνία εκδόσεώς της. Η απόδειξη αυτή θα φέρει την υπογραφή και το ονοματεπώνυμο του υπαλλήλου που εξέδωσε την απόδειξη προείσπραξης. γ)Τα Δικαστήρια δεν θα συζητούν την υπόθεση εάν δεν υπάρχουν στο φάκελλο τα παραπάνω δύο αντίτυπα της απόδειξης είσπραξης της αμοιβής του δικηγόρου, την οποία υποχρεούνται να εκδίδουν οι Δικηγορικοί Σύλλογοι σύμφωνα με τις διατάξεις της παρ. 1 του άρθρ. 8 του ανωτέρω Νόμ. 1882/1990, χωρίς να είναι υποχρεωτική κατά την κατάθεση των δικογράφων. δ)Το ένα αντίτυπο της ανωτέρω απόδειξης θα στέλνεται από την Γραμματεία των δικαστηρίων στη Διεύθυνση Ελέγχων του Υπουργείου Οικονομικών – οδός Καραγιώργη Σερβίας 10 Τ.Κ. 101 84. Οι αποδείξεις θα στέλνονται στο Υπουργείο Οικονομικών κάθε μήνα με διαβιβαστικό έγγραφο, στο οποίο θα αναφέρεται ο αριθμός των αποδείξεων που στέλνονται. ε)Για την κατάρτιση των συμβολαίων, όπου απαιτείται παράσταση δικηγόρου σύμφωνα με τις κείμενες διατάξεις, θα εκδίδεται η απόδειξη προείσπραξης αμοιβής σε τέσσερα αντίτυπα με τα στοιχεία που αναφέρονται παραπάνω και θα παραδίδονται δύο αντίτυπα στο συμβολαιογράφο, ο οποίος υποχρεούται κάθε μήνα να στέλνει το ένα αντίτυπο της απόδειξης στο Υπουργείο Οικονομικών στην Δ/νση Ελέγχων. Ο Συμβολαιογράφος υποχρεούται να αρνηθεί την κατάρτιση του συμβολαίου εάν δεν προσκομισθούν τα δύο αντίτυπα της παραπάνω απόδειξης, για τα οποία θα γίνεται σχετική μνεία στο συμβόλαιο. 27.Β.δ.75 Βιβλία και Φορολογικά Στοιχεία 2.Καθορίζουμε τον τύπο και το περιεχόμενο του ειδικού εντύπου που προβλέπει η παρ. 8 του άρθρ. 8 του Νόμ. 1882/1990 για την μεταβίβαση ακινήτων με επαχθή και χαριστική αιτία με τον τίτλο «ΕΝΗΜΕΡΩΤΙΚΟ ΔΕΛΤΙΟ ΜΕΤΑΒΙΒΑΣΕΩΣ ΑΚΙΝΗΤΩΝ» με τα στοιχεία που αναφέρονται στο έντυπο Ε 285. α)Το «ΕΝΗΜΕΡΩΤΙΚΟ ΔΕΛΤΙΟ ΜΕΤΑΒΙΒΑΣΕΩΣ ΑΚΙΝΗΤΩΝ προορίζεται για την αρμόδια Δημόσια Οικονομική Υπηρεσία (Δ.Ο.Υ.) στην οποία φορολογείται ο αγοραστής, προκειμένου για μεταβίβαση με επαχθή αιτία, ή ο κληρονόμος ή δωρεοδόχος προκειμένου για χαριστική αιτία (κληρονομίας, δωρεάς, γονικές παροχές). β)Οι υπόχρεοι σε υποβολή δηλώσεων φόρου μεταβιβάσεως ακινήτων με επαχθή αιτία ή αιτία θανάτου ή δωρεάς ή γονικής παροχής, υποχρεούνται να υποβάλλουν μαζί με την δήλωση, ειδικό έντυπο με τον τίτλο «ΕΝΗΜΕΡΩΤΙΚΟ ΔΕΛΤΙΟ ΜΕΤΑΒΙΒΑΣΕΩΣ ΑΚΙΝΗΤΩΝ» το οποίο θα περιέχει τα στοιχεία του αγοραστή, κληρονόμου-δωρητή, καθώς και περιγραφή του μεταβιβαζόμενου ακινήτου με την δηλωθείσα αξία του ακινήτου, σύμφωνα με τις ενδείξεις και στα στοιχεία του εντύπου Ε 285. γ)Το ενημερωτικό αυτό δελτίο θα υποβάλλεται με την δήλωση από τον αγοραστή ή κληρονόμο ή δωρεοδόχο. Στις περιπτώσεις που απαιτείται συμβολαιογραφική πράξη το δελτίο αυτό θα συμπληρώνεται από τους συμβολαιογράφους και θα θεωρείται από αυτούς. Με την υποβολή του δελτίου παύει πλέον η αποστολή αντιγράφου του συμβολαίου στις αρμόδιες Δημόσιες Οικονομικές Υπηρεσίες (Δ.Ο.Υ.) που φορολογείται ο αγοραστής, για το οποίο προβλέπουν οι διατάξεις του άρθρ. 32 του Νόμ. 1249/1982. Αντίγραφο συμβολαίου θα στέλνεται μόνο στη Δημόσια Οικονομική Υπηρεσία (Δ.Ο.Υ.) που υποβλήθηκε η δήλωση μεταβίβασης ακινήτου. δ)Το Δελτίο αυτό θα στέλνεται από την Δημόσια Οικονομική Υπηρεσία που το παρέλαβε στην αρμόδια Δ.Ο.Υ για την φορολογία εισοδήματος του αγοραστή ή κληρονόμου ή δωρεοδόχου, εφόσον δεν τυγχάνουν φορολογούμενοι δικής της αρμοδιότητος. 3.Η εφαρμογή της απόφασης αυτής αρχίζει από την δημοσίευσή της στην Εφημερίδα της Κυβερνήσεως, εκτός της περιπτώσεως που αφορά την προείσπραξη της αμοιβής των Δικηγόρων από τους Δικηγορικούς Συλλόγους για παράσταση ενώπιον των Δικαστηρίων, που η εφαρμογή της αρχίζει από τη νέα Δικαστηριακή περίοδο την 16η Σεπτ. 1990.